Finnairi peakorter
Finnairi kaubavedude keskus
**Finnair** on Soome 1923 asutatud lennufirma, mille baaslennujaamaks on Helsingi Vantaa.

2007. aasta seisuga kuulus Soome riigile 57,04% Finnairist. Finnair on noteeritud Helsingi börsil.

Finnair on üks maailma kõige ohutumatest lennulennufirmadest, viimane inimohvritega lennuõnnetus juhtus ettevõttel 1963. aastal.

2018. aastal oli ettevõtte käive 2,83 miljardit eurot ning puhaskasum 150,7 miljonit eurot. Finnairiga lendas 13,3 miljonit inimest.

Ajalugu
-------

1923. aastal asutas konsul Bruno Lucander ettevõtte **Aero O/Y**, mis sai Finnairi eelkäijaks. Sellest nimest tuleb ka Finnairi kood AY, mis on lühend sõnadest *Aero Yhtiö*, kus *yhtiö* on soome keeles ettevõte. Lucander oli varem juhatanud Eesti ettevõtte Aeronaut Soome lende. 1923. aasta keskel saavutas Lucander kokkuleppe Junkers Flugzeugwerke AG-ga, mille järgi Junkers andis Aerole õhusõidukid ja tagas nende tehnilise hoolduse, saades vastutasuks poole ettevõtte aktsiapakist. Ettevõtte asutamisleping sõlmiti Helsingis 12. septembril ja ta kanti äriregistrisse 11. detsembril 1923. Esimene lend toimus 20. märtsil 1924 Helsingist Tallinna vesilennukiga Junkers F13.

Finnair lõpetas vesilennukite kasutamise 1936. aasta detsembris pärast esimese korraliku lennuvälja valmimist Soomes.

Talvesõja ajal rekvireeris Soome lennuvägi poole Finnairi õhusõidukitest. Hinnanguliselt moodustasid poole Finnairi reisijatest Talvesõja ajal lapsed, kes evakueeriti Rootsi.

1946 omandas Soome riik ettevõttes enamusosaluse ja alustas 1. novembril 1947 taas välislende.

Alates 1953 tegutseb ettevõte Finnairi nime all. Alates 25. juunist 1968 on ettevõtte nimi ametlikult Finnair Oy.

1962 omandas Finnair 27% suuruse osaluse Soome eralennufirmas Karair. Hiljem suurendas ta oma osalust veelgi.

15. mail 1969 korraldas Finnair esimese lennu üle Atlandi ookeani, nimelt New Yorki.

1979 asutas Finnair kodumaiste lendude jaoks tütarettevõtte Finnaviation, milles tal oli 60% osalus.

1983 sai Finnair esimeseks ettevõtteks, mis hakkas korraldama regulaarlende Lääne-Euroopast Jaapanisse ilma vahemaandumiseta. Ta avas lennuliini Helsingi–Tokio, mida teenindas lennuk McDonnell Douglas DC-10-30ER. Seni oli Jaapanisse lennatud kas Moskva kaudu, nagu seda tegid Aeroflot, SAS ja British Airways, või Alaskal asuva Anchorage'i kaudu, nagu seda tegid ülejäänud ettevõtted. Finnair lendas Jaapanisse otse üle põhjapooluse ja Beringi väina, vältides niimoodi Nõukogude Liidu õhuruumi. Lennukile paigaldati lisakütusepaagid, sest lend kestis 13 tundi. Lend koos vahemaandumisega Moskvas kestis samuti 13 tundi, aga vahemaandumisega Anchorage'is 16 tundi, mis andis Finnairile eelise. See kehtis kuni 1986. aasta kevadeni, mil NSV Liit andis Air France'ile ja Japan Airlinesile õiguse lennata liinil Pariis–Tokio läbi NSV Liidu õhuruumi.

1988 avas Finnair lennuliini Helsingi–Peking, saades esimeseks Lääne-Euroopa lennufirmaks, kes korraldab vahemaandumiseta regulaarlende Euroopast Hiinasse.

1997 lõpetas Finnair lennud Karairi ja Finnaviationi nime all. Mõlemas nendest ettevõtetest oli ta vahepealse aja jooksul omandanud 100% osaluse.

Alates 1999 kuulub Finnair lennufirmade ühendusse Oneworld.

2001 moodustas Finnair uue tütarettevõtte Aero Airlines, mis korraldas lende Tallinnast kolme sihtkohta Soomes. Aero Airlines sooritas viimase lennu 6. jaanuaril 2008.

Alates 2001. aastast sai alguse firma tegevus Tartus, kus asub Finnairi üks tütarettevõtteid, Finnair Business Services. Aastaks 2019 töötab tütarettevõttes üle 160 töötaja ning Tartu kontori vastutada on suur osa raamatupidamisest ja finantsaruandlusest, analüütikast, klienditoest, personaliga seotud töölõikudest, aga ka lennukipargi tehnilise hoolduse dokumentatsiooni korrashoiust.

2003 omandas Finnair Rootsi odavlennufirma FlyNordic, mis tegutses peamiselt Skandinaavias. 2007 müüs Finnair oma osaluse FlyNordicus Norwegian Air Shuttle'ile ja omandas vastutasuks 4,8% Norra ettevõttest, saades niiviisi selle suuruselt kolmandaks aktsionäriks.

Aastal 2006 transportis lennufirma 8,8 miljonit inimest 15 riigisisesesse ja 55 välismaisesse sihtkohta. Lisaks on Finnairil ligi 50 hooajalist tšarterlennusihtkohta.

Finnairi kaubavedudega tegelevad kaks tütarettevõtet Finnair Cargo Oy ja Finnair Cargo Terminal Operations Oy. Kummagi ametiruumid asuvad Vantaa lennujaamas.

Lennukipark
-----------

Finnair Airbus A350-900 XWB
Finnairi Airbus A319-112

Finnairil olid 2015. aasta märtsis järgmised lennukid:

**Finnairi lennukipark**|  Lennuk |  Kasutuses |  Tellimusi |  Reisijaid |  Märkused |
| --- | --- | --- | --- | --- |
| J | W | Y | Kokku |
| Airbus A319-100 | 9 | – | 0 | 0 | 138 | 138 |  |
| Airbus A320-200 | 10 | – | 0 | 0 | 165 | 165 |  |
| Airbus A321-200 | 6 | 8 | 0 | 0 | 196 | 196 |  |
| 5 | 0 | 0 | 209 | 209 | Esimene A321 Sharklets lennukitüübi kasutaja |
| Airbus A330-300 | 5 | – | 45 | 40 | 178 | 263 |  |
| 3 | 32 | 40 | 217 | 289 |
| Airbus A350-900XWB | 7 | 12 | 46 | 43 | 208 | 297 | Esimesed lennukid saabuvad septembris 2015 ning hakkavad asendama lennukeid A340 |
| Embraer 190 | 12 | *–* | 0 | 0 | 100 | 100 | Opereerib Nordic Regional Airlines |
| ATR 72-500 | 11 | *–* | 0 | 0 | 72 | 72 | Opereerib Nordic Regional Airlines |
| Total | 69 | 16 |  |

Sihtkohad
---------

 *Pikemalt artiklis Finnairi sihtkohad*

Koodijagamise lepingud
----------------------

Finnairil on koodijagamise lepingud järgmiste lennufirmadega:

|  |  |  |
| --- | --- | --- |
| * Venemaa Aeroflot"
* Hiina Air China^
* Prantsusmaa Air France"
* Ameerika Ühendriigid American Airlines\*
* Suurbritannia British Airways\*
 | * Hongkong Cathay Pacific\*
* Tšehhi Czech Airlines"
* Soome Flybe Nordic
* Hispaania Iberia\*
* Island Icelandair
* Jaapan Japan Airlines\*
 | * Ungari Malév Hungarian Airlines\*
* Itaalia Meridiana
* Venemaa Rossiya
* Austraalia Qantas\*
* Ukraina Ukraine International Airlines
* Venemaa Ural Airlines
 |

* – samuti Oneworldi liige

^ – Star Alliance'i liige
" – SkyTeami liige

Vaata ka
--------

* Finnairi lend 405

Viited
------

1. 1 2  Finnair Group Financial Statements. Release 1 January–31 December 2018
2. ↑  LOT Polish Airlines, Finnair lead network expansion race among Europe’s flag carriers; British Airways adds 20 new routes in two years anna.aero, 19. aprill 2017
3. ↑  "Kas teadsid? Finnairil on Tartus üle 160 töötajaga kontor, mis võtab üle ettevõtte digitaalse sisu loomise" digigeenius, 15.03.2019
4. ↑  "Finnair to launch sharklet-equipped A321". Flightglobal.com. 10.06.2010. Vaadatud 15.10.2012.
5. ↑  "Seat map (OH-LTM, -LTN, -LTO, -LTP, -LTR)". Finnair. Vaadatud 22. oktoobril 2014.
6. ↑  "Seat map (OH-LTS, -LTT, -LTU)". Finnair. Vaadatud 22. oktoobril 2014.
7. ↑  "Finnair aims to steer clear of early production A350s". Flightglobal.com. 03.04.2007. Vaadatud 15.10.2012.
8. ↑  "Finnair is not interested on the A350-1000 at the moment. (in French)". www.journal-aviation.com. 06.02.2014. Vaadatud 28.04.2014.
9. ↑  "Finnair is not interested on the A350-1000 at the moment. (in English)". 07.03.2014. Vaadatud 28.04.2014.

Oneworldi liikmed

American Airlines •
British Airways •
Cathay Pacific •
Finnair •
Iberia •
Japan Airlines •
LATAM •
Malaysia Airlines •
Qantas Airways •
Qatar Airways •
Royal Jordanian •
S7 Airlines  

**Endised liikmed:**
Aer Lingus •
Air Berlin •
Canadian Airlines •
Malév •
Mexicana de Aviación •
Niki •
US Airways


Soome
Soome lennufirmad

Air Finland **·** 
Air Åland **·** 
Blue1 **·** 
Copterline **·** 
Finnair **·** 
Finncomm Airlines **·** 
Fly Lappeenranta **·** 
Turku Air **·** 
Wingo xprs